Agt dood wat mense wou inlig oor ebolaDokter voor ŉ ebola-sentrum in Kailahun, Sierra Leone (Augustus 2014) Foto: Sylvain Cherkaoui Cosmos/Dokters Sonder Grense Agt mense wat besig was met ŉ ebola-bewusmakingsveldtog, is dood aangetref nadat paranoïese inwoners hulle in Guinee ontvoer het. Die slagoffers, waaronder plaaslike joernaliste en plaaslike gesondheidsbeamptes, se liggame is in Womey opgespoor nadat hulle twee dae vantevore gewelddadig ontvoer is. Die afvaardiging is Dinsdag met klippe bestook voor die ontvoering. Slegs een van die ontvoerde slagoffers kon ontsnap. Die liggame is uit ŉ septiese tenk by ŉ laerskool gehaal, het Albert Camara, woordvoerder vir die Guinese regering, gesê. Ses mense is glo reeds in verband met die voorval in hegtenis geneem. Talle inwoners in die platteland reageer uit vrees en paniek wanneer buitestaanders bewusmakingsveldtogte wil hou. Gesondheidsklinieke is ook al aangeval. Talle Guineërs glo plaaslike en buitelandse gesondheidswerkers is deel van ŉ sameswering wat óf doelbewus die ebola-uitbreking veroorsaak het óf dit ontwerp het as ŉ manier om Afrikane na klinieke te lok om hul bloed en organe te oes. “Betogers het die afvaardiging, onder leiding van goewerneur Lancei Conde met klippe bestook en met stokke aangeval,” het lt. Richard Haba, woordvoerder van die polisie, aan AFP gesê. Hy sê die betogers is van mening die afvaardiging is daar om hulle dood te maak, “want hulle glo ebola is ŉ uitvindsel van witmense om swartmense dood te maak”. Die eerste ebola-gevalle is in die begin van die jaar in Guinee aangemeld en 600 Guineërs is reeds dood. Meer as 2 600 mense is reeds in Wes-Afrika aan ebola dood.